SK Úradný vestník Európskej únie L 30/45

NARIADENIE KOMISIE (EÚ) 2017/171

z 30. januára 2017,

ktorým sa menia prílohy II, III a IV k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí aminopyralidu, azoxystrobínu, cyantraniliprolu, cyflufenamidu, cyprokonazolu, dietofénkarbu, ditiokarbamátov, fluazifopu-P, fluopyramu, haloxyfopu, izofetamidu, metalaxylu, prohexadiónu, propachizafopu, pyrimetanilu, kmeňa SC1 huby Trichoderma atroviride a zoxamidu v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 5 ods. 1 a článok 14 ods. 1 písm. a),

keďže:

(1) V prípade azoxystrobínu, dietofénkarbu, fluazifopu-P, haloxyfopu, prohexadiónu a pyrimetanilu boli maximálne hladiny rezíduí (ďalej len „MRL“) stanovené v prílohe II k nariadeniu (ES) č. 396/2005. V prípade ditiokarbamátov, metalaxylu a zoxamidu boli MRL stanovené v prílohe II a v časti B prílohy III k uvedenému nariadeniu. V prípade aminopyralidu, cyantraniliprolu, cyflufenamidu, cyprokonazolu, fluopyramu a propachizafopu boli MRL stanovené v časti A prílohy III k uvedenému nariadeniu. V prípade izofetamidu a kmeňa SC1 huby Trichoderma atroviride neboli stanovené žiadne konkrétne MRL, ani neboli tieto látky zahrnuté do prílohy IV k uvedenému nariadeniu. Preto sa uplatňuje štandardná hodnota 0,01 mg/kg stanovená v článku 18 ods. 1 písm. b) daného nariadenia.

(2) V súvislosti s postupom na autorizáciu používania prípravku na ochranu rastlín s obsahom účinnej látky aminopyralid na kukurici bola v súlade s článkom 6 ods. 1 nariadenia (ES) č. 396/2005 podaná žiadosť o úpravu existujúcej MRL.

(3) Pokiaľ ide o azoxystrobín, takáto žiadosť bola podaná v prípade rebarbory, ľanových semien, semien požltu farbiarskeho a semien boráka lekárskeho. Pokiaľ ide o cyantraniliprol, takáto žiadosť bola podaná v prípade stolového hrozna, jahôd, fazule (bez strukov), hrachu (bez strukov), artičok pravých, bylín na prípravu nálevov z koreňov, koreňových a podzemkových korenín. Pokiaľ ide o cyflufenamid, takáto žiadosť bola podaná v prípade kôstkového ovocia a artičok pravých. Pokiaľ ide o cyprokonazol, takáto žiadosť bola podaná prípade strukovín, jačmeňa a ovsa. Pokiaľ ide o ditiokarbamáty, takáto žiadosť bola podaná v prípade ebenovníka po použití mankozebu na produkte. Pokiaľ ide o fluazifop-P, takáto žiadosť bola podaná v prípade tekvicových semien. Pokiaľ ide o fluopyram, takáto žiadosť bola podaná v prípade marhúľ, papriky, „špenátu a podobných špenátových plodín (listov)“, čakanky, „byliniek a jedlých kvetov“, hrachu (so strukmi), šošovice, iných strukovín s kódom 0260990, sezamových semien, slnečnicových semien, tekvicových semien, semien požltu farbiarskeho, semien boráka lekárskeho, konopných semien, bôbov ricínu obyčajného, jačmeňa, pohánky, ovsa a cukrovej repy. Pokiaľ ide o metalaxyl, takáto žiadosť bola podaná v prípade grapefruitov, pomarančov, jahôd, ružičkového kelu a „špenátu a podobných špenátových plodín (listov)“. Pokiaľ ide o prohexadión, takáto žiadosť bola podaná v prípade jahôd. Pokiaľ ide o propachizafop, takáto žiadosť bola podaná v prípade zeleru, paštrnáka, koreňa petržlenu, reďkovky, karfiolu, hlávkovej kapusty, „šalátu a podobných plodín“, makových semien, sójových bôbov a horčičných semien. Pokiaľ ide o pyrimetanil, takáto žiadosť bola podaná v prípade póru. Pokiaľ ide o zoxamid, takáto žiadosť bola podaná v prípade „šalátu a podobných plodín“, „špenátu a podobných špenátových plodín (listov)“ a „byliniek a jedlých kvetov“.

(4) V súlade s článkom 6 ods. 2 a 4 nariadenia (ES) č. 396/2005 bola podaná žiadosť o používanie dietofénkarbu na banánoch a haloxyfopu-P na sójových bôboch. Žiadatelia tvrdia, že povolené použitia uvedených látok na daných plodinách v Južnej a Strednej Amerike majú za následok rezíduá, ktoré prekračujú MRL stanovené v nariadení (ES) č. 396/2005, a že sú teda potrebné vyššie MRL, aby sa zamedzilo obchodným prekážkam pri dovoze uvedených plodín.

(5) V súlade s článkom 8 nariadenia (ES) č. 396/2005 príslušné členské štáty zhodnotili uvedené žiadosti a zaslali Komisii hodnotiace správy.

(6) Európsky úrad pre bezpečnosť potravín (ďalej len „úrad“) tieto žiadosti a hodnotiace správy posúdil, pričom preskúmal najmä riziká pre spotrebiteľov, v relevantných prípadoch aj pre zvieratá, a vydal odôvodnené stanoviská k navrhovaným MRL (2). Uvedené stanoviská zaslal Komisii a členským štátom a zverejnil ich.

(7) Úrad dospel vo svojich odôvodnených stanoviskách k záveru, že v prípade používania fluopyramu na cukrovej repe a propachizafopu na „šaláte a podobných plodinách“ predložené údaje nepostačovali na stanovenie nových MRL. Mali by sa preto zachovať existujúce MRL.

(8) Pokiaľ ide o všetky ostatné žiadosti, úrad dospel k záveru, že všetky požiadavky na údaje boli splnené a úpravy MRL požadované žiadateľmi sú prijateľné, pokiaľ ide o bezpečnosť spotrebiteľov na základe posúdenia expozície spotrebiteľov v prípade 27 špecifických európskych spotrebiteľských skupín. Úrad zohľadnil najnovšie informácie o toxikologických vlastnostiach predmetných látok. Riziko prekročenia prípustného denného príjmu alebo akútnej referenčnej dávky sa nepreukázalo ani v prípade celoživotnej expozície spotrebiteľov účinkom týchto látok konzumáciou všetkých potravín, ktoré ich môžu obsahovať, ani v prípade krátkodobej expozície spôsobenej zvýšenou konzumáciou predmetných produktov.

(9) Pokiaľ ide o fluazifop-P, nariadením Komisie (EÚ) 2016/1015 (3) bolo upravených niekoľko MRL. Uvedeným nariadením sa s platnosťou od 19. januára 2017 znížila MRL v prípade tekvicových semien na príslušný kvantifikačný limit. V záujme právnej istoty je vhodné, aby sa MRL stanovené v tomto nariadení uplatňovali od rovnakého dátumu.

(10) V prípade cyantraniliprolu a izofetamidu predložil úrad závery z partnerského preskúmania daných účinných látok z hľadiska posúdenia rizika pesticídov (4). V tejto súvislosti odporučil stanoviť MRL tak, aby zodpovedali reprezentatívnym použitiam v súlade so správnou poľnohospodárskou praxou v Únii. Komisia sa o vhodných kvantifikačných limitoch poradila s referenčnými laboratóriami Európskej únie.

(11) Nízkoriziková účinná látka kmeň SC1 huby Trichoderma atroviride bola schválená vykonávacím nariadením Komisie (EÚ) č. 2016/951 (5). Úrad dospel k záveru (6), že pokiaľ ide o posúdenie výživového rizika pre spotrebiteľov, niektoré informácie nie sú k dispozícii a je teda potrebné ďalšie posúdenie manažérmi rizika. Stály výbor pre rastliny, zvieratá, potraviny a krmivá na svojom zasadnutí 19. mája 2016 poznamenal, že príslušná látka neprodukuje relevantné metabolity, ktorých toxicita by bola významná alebo ktorých množstvá by viedli k vyššej než zanedbateľnej expozícii (7). Preto je vhodné uvedenú látku zaradiť do prílohy IV k nariadeniu (ES) č. 396/2005.

(12) Na základe odôvodnených stanovísk a záverov úradu a s ohľadom na faktory týkajúce sa zvažovanej skutočnosti spĺňajú primerané úpravy MRL požiadavky článku 14 ods. 2 nariadenia (ES) č. 396/2005.

(13) Nariadenie (ES) č. 396/2005 by sa preto malo zodpovedajúcim spôsobom zmeniť.

(14) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1

Prílohy II, III a IV k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Pokiaľ ide o MRL fluazifopu-P v prípade tekvicových semien, uplatňuje sa však až od 19. januára 2017.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 30. januára 2017 Za Komisiu predseda Jean-Claude JUNCKER

(1) Ú. v. EÚ L 70, 16.3.2005, s. 1.

(2) Vedecké správy EFSA sú k dispozícii online: http://www.efsa.europa.eu:

Reasoned opinion on the modification of the existing maximum residue level for aminopyralid in maize (Odôvodnené stanovisko k úprave existujúcich maximálnych hladín rezíduí aminopyralidu v kukurici). Vestník EFSA (EFSA Journal) (2016) 14(6):4497 [16 s].

Reasoned opinion on the modification of the existing maximum residue levels for azoxystrobin in various crops (Odôvodnené stanovisko k úprave existujúcich maximálnych hladín rezíduí azoxystrobínu v rôznych plodinách). Vestník EFSA (EFSA Journal) (2016) 14(5):4459 [17 s].

Reasoned opinion on the modification of the existing maximum residue level for cyantraniliprole in table grapes (Odôvodnené stanovisko k úprave existujúcich maximálnych hladín rezíduí cyantraniliprolu v stolovom hrozne). Vestník EFSA (EFSA Journal) (2016) 14(7):4553 [14 s].

Reasoned opinion on the modification of the existing maximum residue levels for cyantraniliprole in various crops (Odôvodnené stanovisko k úprave existujúcich maximálnych hladín rezíduí cyantraniliprolu v rôznych plodinách). Vestník EFSA (EFSA Journal) (2015) 13(10):4263 [25 s].

Reasoned opinion on the modification of the existing maximum residue levels for cyflufenamid in stone fruits and globe artichokes (Odôvodnené stanovisko k úprave existujúcich maximálnych hladín rezíduí cyflufenamidu v kôstkovom ovocí a artičokoch pravých). Vestník EFSA (EFSA Journal) (2016) 14(6):4519 [14 s].

Reasoned opinion on the modification of the existing maximum residue levels for cyproconazole in pulses, barley and oat (Odôvodnené stanovisko k úprave existujúcich maximálnych hladín rezíduí cyprokonazolu v strukovinách, jačmeni a ovse). Vestník EFSA (EFSA Journal) (2016) 14(6):4526 [18 s].

Reasoned opinion on the setting of import tolerance for diethofencarb in bananas (Odôvodnené stanovisko k stanoveniu dovoznej tolerancie pre dietofénkarb v banánoch). Vestník EFSA (EFSA Journal) (2016) 14(8):4576 [18 s].

Reasoned opinion on the modification of the existing maximum residue level for mancozeb (expressed as carbon disulfide) in persimmons [Odôvodnené stanovisko k úprave existujúcich maximálnych hladín rezíduí mankozebu (vyjadrené ako sulfid uhličitý) v ebenovníku]. Vestník EFSA (EFSA Journal) (2016) 14(5):4495 [13 s].

Reasoned opinion on the modification of the existing maximum residue levels for fluazifop-P in pumpkin seeds (Odôvodnené stanovisko k úprave existujúcich maximálnych hladín rezíduí fluazifopu-P v tekvicových semenách). Vestník EFSA (EFSA Journal) (2016) 14(5):4486 [14 s].

Reasoned opinion on the modification of the existing maximum residue levels for fluopyram in various crops (Odôvodnené stanovisko k úprave existujúcich maximálnych hladín rezíduí fluopyramu v rôznych plodinách). Vestník EFSA (EFSA Journal) (2016) 14(6):4520 [27 s].

Reasoned opinion on the setting of import tolerance for haloxyfop-P in soya beans (Odôvodnené stanovisko k stanoveniu dovoznej tolerancie pre haloxyfop-P v sójových bôboch). Vestník EFSA (EFSA Journal) (2016) 14(7):4551 [15 s].

Reasoned opinion on the modification of the existing maximum residue levels for metalaxyl in various crops (Odôvodnené stanovisko k úprave existujúcich maximálnych hladín rezíduí metalaxylu v rôznych plodinách). Vestník EFSA (EFSA Journal) (2016) 14(7):4521.

Reasoned opinion on the modification of the existing maximum residue level for prohexadione-calcium in strawberries (Odôvodnené stanovisko k úprave existujúcich maximálnych hladín rezíduí prohexadiónu-kalcia v jahodách). Vestník EFSA (EFSA Journal) (2016) 14(7):4528 [13 s].

Reasoned opinion on the modification of the existing maximum residue levels for propaquizafop in various crops (Odôvodnené stanovisko k úprave existujúcich maximálnych hladín rezíduí propachizafopu v rôznych plodinách). Vestník EFSA (EFSA Journal) (2016) 14(2):4402 [31 s].

Reasoned opinion on the modification of the existing maximum residue level for pyrimethanil in leek (Odôvodnené stanovisko k úprave existujúcich maximálnych hladín rezíduí pyrimetanilu v póre). Vestník EFSA (EFSA Journal) (2016) 14(6):4514 [13 s].

Reasoned opinion on the modification of the existing maximum residue levels for zoxamide in various leafy crops (Odôvodnené stanovisko k úprave existujúcich maximálnych hladín rezíduí zoxamidu v rôznych listových plodinách). Vestník EFSA (EFSA Journal) (2016) 14(7):4527 [13 s].

(3) Nariadenie Komisie (EÚ) 2016/1015 zo 17. júna 2016, ktorým sa menia prílohy II a III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí 1-naftylacetamidu, kyseliny 1-naftyloctovej, chloridazónu, fluazifopu-P, fuberidazolu, mepikvátu a tralkoxydímu v určitých produktoch alebo na nich (Text s významom pre EHP) (Ú. v. EÚ L 172, 29.6.2016, s. 1).

(4) Conclusion on the peer review of the pesticide risk assessment of the active substance flupyradifurone (Záver z partnerského preskúmania účinnej látky cyantraniliprol z hľadiska posúdenia rizika pesticídov). Vestník EFSA (EFSA Journal) (2014) 12(9):3814 [249 s].

Conclusion on the peer review of the pesticide risk assessment of the active substance izofetamid (Záver z partnerského preskúmania účinnej látky izofetamid z hľadiska posúdenia rizika pesticídov). Vestník EFSA (EFSA Journal) (2015) 13(10):4265 [130 s].

(5) Vykonávacie nariadenie Komisie (EÚ) 2016/951 z 15. júna 2016, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh schvaľuje účinná látka s nízkym rizikom kmeň SC1 huby Trichoderma atroviride a ktorým sa mení príloha k vykonávaciemu nariadeniu Komisie (EÚ) č. 540/2011 (Ú. v. EÚ L 159, 16.6.2016, s. 6).

(6) Conclusion on the peer review of the pesticide risk assessment of the active substance Trichoderma atroviride strain SC1 (Záver z partnerského preskúmania účinnej látky kmeň SC1 hubyTrichoderma atroviride z hľadiska posúdenia rizika pesticídov. Vestník EFSA (EFSA Journal) (2015) 13(4):4092 [33 s].

(7) Revízna správa o účinnej látke kmeň SC1 huby Trichoderma atroviride, (SANTE/10389/2016 Rev. 1).